Jaak Vilo

Jaak Vilo (sündinud 14. novembril 1966) on eesti arvutiteadlane, Eesti Teaduste Akadeemia liige (alates 2012).

Tema peamised uurimissuunad on seotud bioloogia- ja terviseandmete uurimisega .

Elukäik 
Ta lõpetas 1984 Tallinna II Keskkooli ja 1991 Tartu Ülikooli rakendusmatemaatika eriala (programmeerimise suunal). Doktorikraadi arvutiteaduses sai ta Helsingi Ülikoolis 2002. 
 
Aastatel 1989−1990 ja 1991−1993 töötas Jaak Vilo Helsingi Ülikooli arvutiteaduse instituudis õpetajana, aastatel 1993−1999 assistendi ja uurimisassistendina. Ajavahemikul 1999−2002 oli ta Euroopa Bioinformaatika Instituudi vanemteadur ning 2002−2006 ettevõtte EGeen Inc informaatikadirektor ja Eesti Biokeskuse erakorraline vanemteadur. 2004. aastal asus Jaak Vilo tööle Tartu Ülikooli Arvutiteaduse Instituudis, kus töötas dotsendi, vanemteaduri ja erakorraline vanemteadurina. 2007. aastast on ta Tartu Ülikooli bioinformaatika professor ning 2011. aastast Arvutiteaduse Instituudi juhataja. 

2012. aastal valis Eesti Teaduste Akadeemia üldkogu Jaak Vilo akadeemikuks informaatika alal. Ta kuulub akadeemias informaatika ja tehnikateaduste osakonda. 

Jaak Vilo on Informatics Europe nõukogu liige (2018−2022).

Vilo on rahvusvahelise bioloogiliste andmete teadustaristu ELIXIR Eesti koordinaator.

Jaak Vilo kuulub korp! Sakalasse.

Teadustöö 
Jaak Vilo teadustöö peamised suunad on informaatika ja selle rakendused (nt bioinformaatika). Ta on välja töötanud uusi algoritme ja efektiivset tarkvara, mis on võimaldanud bioinformaatika vallas läbi viia edukaid andmeanalüüse ning saada uudseid tulemusi isegi molekulaarbioloogias. Vilo on olnud pioneeriks näiteks tekstidest (uute) mustrite otsimisel, geenide regulatsioonimehhanismide uurimisel, geeniekspressiooni analüüsil, G-valk retseptorite analüüsil ning veebipõhiste tööriistade ja keskkondade arendamisel. Tema uurimistöö on motiveeritud informaatika parimate meetodite rakendatavusest eri valdkondades, eriti hästi on see õnnestunud bioinformaatikas, meditsiiniinformaatikas ja keeletehnoloogias, aga ka sotsiaalvõrgustike alal. Jaak Vilo on loonud oma uurimisrühma BIIT, kust on välja kasvanud uus põlvkond Eesti arvutiteadlasi ja bioinformaatikuid. Lisaks on ta ka ühiskondlikult ja administratiivselt aktiivne, osaledes nii Eesti arvutiteaduse ja IT-hariduse kui ka laiemalt hariduse ja teaduse alases diskussioonis ja juhtimises ning ülikoolide ja Eesti IT-sektori koostöö edendamises. Jaak Vilo on kaasasutanud mitmeid IT-ettevõtteid, sh Teleport, Meediamaa, Keelevara, EGeen ja Quretec. Samuti oli ta 2009. aastal Tarkvara TAK (Tarkvara tehnoloogiate ja rakenduste arenduskeskus), praegu STACC OÜ asutaja, olles koos Marlon Dumasiga EAS TAK taotlusvooru eduka taotluse koordinaator.

Tunnustus
 2013 Valgetähe III klassi teenetemärk
 2014 Eesti Infotehnoloogia ja Telekommunikatsiooni Liidu (ITL) valitud aasta tegija 2013
 2016 Tartu Ülikooli väike medal
 2020 ACM Senior member

Viited

Kirjandus 
Margus Maidla. Akadeemik Jaak Vilo ja tema biit. − Teaduste Akadeemia − Eesti kollektiivne aju. Tallinn, 2014, lk 699−706.

Välislingid 
 Jaak Vilo Eesti Teaduste Akadeemia kodulehel
 
 Marek Strandberg. "Jaak Vilo: kuidas andmeid kaevad, nõnda vastu kostab" Postimees, 23. detsember 2012

Eesti matemaatikud
Eesti informaatikud
Tartu Ülikooli professorid
Eesti Teaduste Akadeemia liikmed
Tartu Ülikooli matemaatikateaduskonna vilistlased
Korporatsioon Sakala liikmed
Tallinna Reaalkooli vilistlased
Valgetähe III klassi teenetemärgi kavalerid
Sündinud 1966